google/wiki40b huggingface dataset:
Διοικητήριο (Θεσσαλονίκη)

Ιστορία

Το Διοικητήριο κατασκευάστηκε το 1891 από τον Ιταλό αρχιτέκτονα Βιταλιάνο Ποζέλι (Vitaliano Poselli). Ο αρχιτέκτονας επέλεξε τον εκλεκτισμό, ο οποίος συνδυάζει διάφορα αρχιτεκτονικά στυλ (όπως ο νεοκλασικισμός), ως κύριο ρυθμό του κτιρίου. Κατασκευάστηκε πάνω από τα ερείπια του Βυζαντινού αυτοκρατορικού παλατιού και διέθετε αρχικά τρεις ορόφους. Ο τέταρτος όροφος, σε νεοκλασσική αρχιτεκτονική, προστέθηκε το 1955.
Το 1907 το κτίριο στέγαζε οθωμανική Νομική Σχολή, ενώ το 1911 ο Οθωμανός Σουλτάνος Μωάμεθ Ε' Ρεσάτ διέμεινε εκεί κατά την επίσκεψή του στη Θεσσαλονίκη. Κατά τη διάρκεια του Α' Βαλκανικού Πολέμου, εκεί υπογράφηκαν τα έγγραφα παράδοσης της Θεσσαλονίκης και ενσωμάτωσής της στο τότε Βασίλειο της Ελλάδας. Το 1917, παρά τη μεγαλή καταστροφή που υπέστη το κέντρο της πόλης από τη μεγάλη πυρκαγιά της Θεσσαλονίκης, το Διοικητήριο δεν υπέστη ζημιές. Από το 1912 εώς το 1929, το κτίριο αποτελούσε έδρα της Γενικής Γραμματείας Μακεδονίας, ενώ στη συνέχεια αποτέλεσε μεταξύ των άλλων την έδρα του υπουργείου Βορείου Ελλάδος (1974-1988) και του Υπουργείου Μακεδονίας-Θράκης (1988-2009). Σήμερα, η είσοδος του Διοικητηρίου βρίσκεται επί της οδού Αγίου Δημητρίου, ενώ περικλείεται επίσης από τις οδούς Φιλήμονος Δραγούμη, Κασσάνδρου, και Προξένων.
Απέναντι από το διοικητήριο βρίσκεται η πλατεία Διοικητηρίου, κάτω από την οποία αποφασίστηκε από το Δήμο Θεσσαλονίκης το 1990 η κατασκευή υπόγειου χώρου στάθμευσης αυτοκινήτων. Κατά την έναρξη των εργασιών ανακαλύφθηκαν πάμπολα αρχαιολογικά ευρήματα και οι εργασίες σταμάτησαν. Από τότε, η πλατεία Διοικητηρίου παραμένει χώρος ανασκαφών, ενώ παραμένει ανοιχτό το θέμα της κατασκευής του υπόγειου χώρου στάθμευσης αυτοκινήτων ή/και η δημιουργία πάρκου.
695 Μπέλλα

Φυσικά χαρακτηριστικά

Η μέση διάμετρος της Μπέλλας εκτιμάται σε 48,2 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,145. Η Μπέλλα περιστρέφεται γύρω από τον εαυτό της μία φορά κάθε 14 ώρες και 13 λεπτά.
Τέοντορ Φοντάνε

Βιογραφία

Γεννήθηκε το 1819 στο Νοϊρούπιν, και σπούδασε και εργάστηκε ως φαρμακοποιός. Στη συνέχεια, ασχολήθηκε με τη δημοσιογραφία και τη συγγραφή. Το 1888 δημοσίευσε το έργο Stine και τo 1894 έγραψε το Έφι Μπριστ, το οποίο μετέφερε στον κινηματογράφο το 1974 ο Ράινερ Βέρνερ Φασμπίντερ. Το τελευταίο του έργο ήταν το Der Stechlin. Απεβίωσε το 1898 στο Βερολίνο.
Χαραυγή Κοζάνης

Γεωγραφία - Ιστορία

Η Χαραυγή είναι ένα από τα χωριά της ευρύτερης περιοχής των λιγνιτωρυχείων της ΔΕΗ, όπως η Καρδιά, η Εξοχή, ο Κλείτος και ο Κόμανος, που έγινε αναγκαστική μετακίνηση των κατοίκων του σε νέα τοποθεσία (Νέα Χαραυγή) εξαιτίας της επέκτασης των εδαφών εξόρυξης. Βρίσκεται βορειοδυτικά της Κοζάνης και νοτιοανατολικά της Πτολεμαΐδας, στην άκρη εύφορου κάμπου, τον οποίο ως τη δεκαετία του ΄50 κάλυπτε το έλος Σαριγκιόλ (Κίτρινη Λίμνη). Την περίοδο της τουρκοκρατίας ονομαζόταν Τζουμάς και έτσι αναφέρεται το 1918 να ορίζεται έδρα της ομώνυμης κοινότητας. Το 1928 μετονομάστηκε σε Αμύγδαλα και το 1961 τελικά σε Χαραυγή. Σύμφωνα με το σχέδιο Καλλικράτης, μαζί με τη Νέα Χαραυγή αποτελούν την τοπική κοινότητα Χαραυγής που υπάγεται στη δημοτική ενότητα Ελλησπόντου του δήμου Κοζάνης και σύμφωνα με την απογραφή 2011 έχει πληθυσμό 6 κατοίκους.
Βροντώδης άργυρος

Ο  βροντώδης άργυρος (AgCNO) είναι το άλας αργύρου του βροντικού οξέος, μία ιδιαιτέρως εκρηκτική χημική ένωση.  
Ο βροντώδης άργυρος είναι βασικό εκρηκτικό, αλλά έχει περιορισμένη χρήση, λόγω της εξαιρετικής ευαισθησίας του σε κρούση, θερμότητα, πίεση και ηλεκτρισμό. Το άγγιγμα ενός φτερού που πέφτει, η πρόσκρουση μίας και μόνο σταγόνας νερού ή μία μικρή στατική ηλεκτρική εκκένωση επαρκούν για να προκαλέσουν την έκρηξη μίας μικρής ποσότητας βροντώδους αργύρου με μέγεθος όσο ένα κέρμα των δέκα λεπτών του ευρώ και βάρος μερικών χιλιοστόγραμμων. Η συγκέντρωση μεγαλύτερων ποσοτήτων είναι αδύνατη, λόγω της τάσης του υλικού να αυτο-πυροδοτείται από το ίδιο του το βάρος.
Βαλκανικό κύπελλο συλλόγων 1974

To Bαλκανικό Κύπελλο Συλλόγων 1974 ήταν το 12ο Βαλκανικό Κύπελλο συλλόγων ποδοσφαίρου, μια ποδοσφαιρική διοργάνωση στην οποία μετείχαν έξι σύλλογοι βαλκανικών κρατών. Διεξήχθη σε δύο ομίλους με βαθμολογία και οι νικητές αγωνίστηκαν σε διπλό τελικό. Το Κύπελλο κατέκτησε η Ακαντέμικ Σόφιας από τη Βουλγαρία για πρώτη φορά στην ιστορία της. Επίσης, για τρίτη συνεχόμενη χρονιά το κύπελλο πήγε σε ομάδα από την ίδια χώρα, κάτι που επίσης δεν είχε ξαναγίνει. Στον τελικό αντιμετώπισε τη Βαρντάρ Σκοπίων από τη Γιουγκοσλαβία. Η διοργάνωση ήταν η πιο σύντομη από όσες είχαν γίνει ως τότε, αφού διάρκεσε από τις 6 Μαρτίου ως τον Ιούνιο του 1974.
Λέγκα Σέριε Α

Ιστορία

Η LNPA δημιουργήθηκε την 1η Ιουλίου του 2010, έπειτα από τη διαίρεση της Λέγκα Κάλτσιο (LNP) σε δύο διακριτά όργανα, η δεύτερη εκ των οποίων ήταν η Λέγκα Σέριε Β, η οποία ανέλαβε τη διοργάνωση της Σέριε Β.

Λογότυπο

Το λογότυπο του οργανισμού έχει εξελιχθεί με το πέρασμα του χρόνου. Το 2018 παρουσιάστηκαν τα νέα λογότυπα του οργανισμού.
Τιμοτέ Σαλαμέ

Βιογραφία

Γεννήθηκε το 1995 στη Νέα Υόρκη από εβραϊκή οικογένεια και έχει γαλλική καταγωγή.
To 2012 έπαιξε σε οκτώ επεισόδια της τηλεοπτικής σειράς Homeland και προτάθηκε μαζί με όλο το καστ στα Βραβεία Σωματείου Ηθοποιών. Στη συνέχεια, εμφανίστηκε στην ταινία Interstellar.
Το 2017 έπαιξε στην ταινία Να με Φωνάζεις με τ' Όνομά σου και έλαβε υποψηφιότητα για Όσκαρ, Χρυσή Σφαίρα, BAFTA και SAG Α' Ανδρικού Ρόλου. Επίσης, για αυτήν την ταινία και το Lady Bird προτάθηκε μαζί με όλο το καστ στα Βραβεία Σωματείου Ηθοποιών.
Ντιγκόνγκ

Παρουσιαστικό

Το ντιγκόνγκ έχει σώμα κυλινδρικό, που στο πίσω μέρος καταλήγει σε διχαλωτή και οριζοντίως πεπλατυσμένη ουρά. Το δέρμα του είναι παχύ, με διάσπαρτες τρίχες. Τα ενήλικα έχουν μήκος από 2,5 έως 4 μέτρα, και ζυγίζουν 200-300 κιλά. Τα θηλυκά είναι λίγο μεγαλύτερα από τα αρσενικά (φυλετικός διμορφισμός). Συνήθως έχει γκριζοκάστανο χρώμα στο πάνω μέρος του σώματος, και λίγο πιο ανοιχτόχρωμο στο κάτω. Έχει μόνο δυο μπροστινά άκρα, που έχουν διαφοροποιηθεί σε πτερύγια 35-45 εκ. Το κάτω χείλος του ντιγκόγκ προεξέχει, πράγμα που το βοηθά να πιάνει τα φυτά που θέλει να φάει. Δεν έχει κυνόδοντες. Το αρσενικό διαθέτει δυο χαυλιόδοντες μήκους 20 εκ. τους οποίους χρησιμοποιεί κατά την περίοδο ζευγαρώματος στις διαμάχες με τα άλλα αρσενικά, και γενικότερα ως αμυντικό όπλο. Τα ρουθούνια του ντιγκόνγκ ανοιγοκλείνουν κατά βούληση, τα πολύ μικρά μάτια του προστατεύονται από ένα τρίτο βλέφαρο που κινείται από δεξιά προς τ' αριστερά και αντίστροφα, και τα μικρά αυτιά του δεν έχουν πτερύγια.

Πού ζει

Το ντιγκόνγκ απαντάται σε ρηχά νερά στον Ινδικό και Ειρηνικό ωκεανό, στην Ερυθρά Θάλασσα, κατά μήκος των ακτών της νοτιανατολικής Αφρικής, της Νότιας Ασίας, της Μαδαγασκάρης και της Αυστραλίας, εκτός από τις νότιες ακτές της. Παλαιότερα ζούσε και στη Μεσόγειο θάλασσα.

Τρόπος ζωής

Τα ντιγκόνγκ ζουν ανά δύο ή σε ομάδες των έξι ατόμων. Όταν φοβηθούν, βγάζουν ήχο σαν σφύριγμα. Την ημέρα ξεκουράζονται σε βαθιά νερά και τη νύχτα κολυμπούν προς τα ρηχά για να τραφούν. Αναπαράγονται όλο το χρόνο, η περίοδος κύησης διαρκεί 1 περίπου έτος, και όταν το μικρό γεννηθεί κολυμπά στην επιφάνεια για ν' αναπνεύσει αέρα. Μερικά ντιγκόνγκ συμπεριφέρονται ως αποδημητικά, καθώς μετακινούνται σε πιο ζεστά νερά το χειμώνα.

Τι τρώει

Το ντιγκόνγκ τρέφεται με θαλάσσια φυτά, κυρίως αγγειόσπερμα που φυτρώνουν σε μικρό βάθος. Περιστασιακά τρώει φύκια και καβούρια.

Εχθροί και κίνδυνοι

Τα ντιγκόνγκ τα κυνηγούν για το κρέας τους οι καρχαρίες, και οι άνθρωποι για το κρέας, το δέρμα, το λάδι και τα δόντια τους. Τα θαλάσσια φυτά από τα οποία εξαρτώνται για τη διατροφή τους κινδυνεύουν λόγω της ρύπανσης. Επίσης καθώς τα ντιγκόνγκ τρώνε σε ρηχά νερά, συχνά τραυματίζονται ή σκοτώνονται σε συγκρούσεις με θαλάσσια σκάφη.
Αυτοί οι παράγοντες σε συνδυασμό με το ότι τα ντιγκόνγκ ζουν πολλά χρόνια και αναπαράγονται με αργό ρυθμό, τα κάνουν να κινδυνεύουν από εξαφάνιση. 
Οι πληθυσμοί ντιγκόνγκ που ζούσαν πριν το 1970 στη Μοζαμβίκη και τις ακτές της Κένυας, αλλά και σε άλλα μέρη, έχουν μειωθεί σημαντικά. Επίσης τα ντιγκόνγκ που ζουν στον Περσικό Κόλπο έχουν ζημιωθεί από τις πολεμικές συρράξεις μεταξύ Ιράκ και ΗΠΑ, κατά τις οποίες ο Περσικός ρυπάνθηκε από πετρελαιοκηλίδες. Πάντως ο πληθυσμός και η κατάσταση των ντιγκόνγκ στον Περσικό δεν μας είναι πολύ γνωστά.
Η Παριζιάνα (τοιχογραφία)

Η Παριζιάνα, όπως έχει παραδοθεί, τοιχογραφία από το ανάκτορο της Κνωσού, είναι έργο της Νεοανακτορικής περιόδου και βρίσκεται στο Αρχαιολογικό Μουσείο Ηρακλείου. Η Νεοανακτορική περίοδος (1700-1500 Π.Κ.Ε./π.Χ.) θεωρείται το ωριμότερο στάδιο της μινωικής τοιχογραφικής τεχνοτροπίας, που χαρακτηρίζεται από τη συχνή χρήση του κίτρινου και του γαλάζιου χρώματος, καθώς επίσης από μορφές και θέματα φυσικού μεγέθους και σημαντική θεματολογική και αισθητική ελευθερία. Τα διακοσμητικά θέματα είναι επηρεασμένα και από άλλες τέχνες, όπως είναι η κεραμική και η υφαντική. Στην πραγματικότητα πολλές ομοιότητες του τοιχογραφικού διάκοσμου με την καμαραϊκή κεραμική υποδεικνύουν ότι οι πρώτοι τεχνίτες ήσαν πιθανώς αγγειογράφοι.

Περιγραφή

Στη συγκεκριμένη τοιχογραφία αποδίδεται μια γυναικεία μορφή, μάλλον αριστοκρατικής καταγωγής, όπως υποδηλώνει ο διάκοσμος και η όψη της. Το έργο είναι μονοδιάστατο και η μορφή σε θέση προφίλ. Το μάτι και το αυτί της μορφής δεν είναι απόλυτα σχηματοποιημένα, όπως και στις θηραϊκές τοιχογραφίες. Το χρώμα, που χρησιμοποιείται για να υποδηλώσει το ανθρώπινο δέρμα είναι το λευκό. Είναι σαφής η προσπάθεια του καλλιτέχνη να αποδώσει τον πλούτο των ενδυμάτων και η ζωντάνια της έκφρασης με τονισμένες γραμμές και χρωματικές αντιθέσεις. Σε γενικές γραμμές το στήσιμο και τα χρώματα είναι πιθανώς αντιπροσωπευτικά δείγματος θρησκευτικής απεικόνισης.

Ρεύματα, επιρροές, μεταβάσεις

Ο σχετικά περιορισμένος αριθμός των διαθέσιμων χρωμάτων της εποχής φαίνεται πως οδήγησε σε αισθητικές συμβάσεις, οι οποίες αντλούνται μάλλον από αιγυπτιακές πηγές. Τις ίδιες αιγυπτιακές αλλά και συροπαλαιστινιακές επιδράσεις διακρίνουμε και στον τρόπο με τον οποίο απεικονίζονται οι μορφές. Οι δυνατότητες που παρέχει η «μεγάλη» ζωγραφική για την πλήρη ανάπτυξη των θεμάτων είναι ιδιαίτερα επιβοηθητικές για την άντληση πληροφοριών περί της ζωής των Μινωιτών. Η μονοδιάστατη απεικόνιση της κεφαλής ονομάζεται τεχνοτροπικά προοπτική πτηνού και ο βαθμός της σχηματοποίησης αυτιού και ματιού μας επιτρέπει να ανιχνεύσουμε πρώιμες ή ύστερες επιδράσεις στο ζωγραφικό έργο.
Η συγκεκριμένη τοιχογραφία είναι ένα δείγμα του τρόπου με τον οποίο διακοσμούσαν οι Μινωίτες του εσωτερικούς χώρους των κτηρίων και των δωμάτων. Τέτοιου είδους τοιχογραφίες αποκαλύφθηκαν στα μινωικά ανάκτορα και σε άλλες πολυτελείς επαύλεις, όπως αυτή της Αγίας Τριάδας. Τα θέματα που κοσμούσαν ιερούς χώρους είχαν θρησκευτικό χαρακτήρα, ενώ εκείνα που κοσμούσαν ιδιωτικούς χώρους είχαν κοσμικό και και διακοσμητικό χαρακτήρα. Οι τοιχογραφίες με ειδικό ή εξεζητημένο θέμα είχαν ως στόχο την ανάδειξη του πλούτου του ιδιοκτήτη, ενώ τα θρησκευτικά θέματα στόχευαν κυρίως στην ανάδειξη του κύρους της επίσημης θρησκείας.
OneRepublic

Αρχική καριέρα

Από το καλοκαίρι του 2006, οι OneRepublic κατέχουν σταθερά υψηλή θέση στο MySpace, εξαιτίας της ευρύτατης προβολής στην εν λόγω διαδικτυακή κοινότητα. Ξεκίνησαν από τον τραγουδοποιό και δισκογραφικό παραγωγό Ράιαν Τέντερ και το φίλο του από το Γυμνάσιο Ζακ Φέλκινς, στο Κολοράντο Σπρινγκς. Το 2003 το σχήμα οριστικοποιήθηκε στο Λος Άντζελες με τους Τέντερ, Φέλκινς, Ντριου Μπράουν, Έντι Φίσερ και Τιμ Μάιερς. Υπέγραψαν συμβόλαιο με την Columbia Records και το 2005 μπήκαν στο στούντιο με τον παραγωγό Γκρεγκ Γουέλς και ηχοχράφησε 2 τραγούδια με τον Τέντερ. Εν συνεχεία το συγκρότημα πήγε στην Interscope Records/Mosley Music Group. Το 2007 ο Τιμ Μάιερς έφυγε από το συγκρότημα και αντικαταστάθηκε από τον Μπρεντ Κατσλ.

2007: "Apologize" και παρθενικό άλμπουμ

Το πρώτο τους τραγούδι "Apologize" παρουσιάστηκε στο άλμπουμ του Timbaland' το 2007 με τίτλο Shock Value. Το τραγούδι κυκλοφόρησε ως σινγκλ στο πρώτο άλμπουμ του συγκροτήματος Dreaming Out Loud . Το σινγκλ έγινε τρεις φορές πλατινένιο (πουλώντας 3 εκατομμύρια αντίτυπα μόνο στις ΗΠΑ και πάνω από 1 εκατομμύριο πωλήσεις παγκοσμίως, ως τον Απρίλιο του 2008). Αναρριχήθηκε στην τρίτη θέση στο U.K. Official Top 40 Week στις 1 Νοεμβρίου του 2007.
Τους επόμενους μήνες το συγκρότημα έπαιξε ζωντανά τραγούδια, τα οποία περιέχονται στον πρώτο τους δίσκο. Το επόμενό τους σινγκλ ήταν το "Stop and Stare" , το οποίο έπαιξαν στο τηλεοπτικό πρόγραμμα της Αυστραλίας So You Think You Can Dance στις 7 Απριλίου του 2008.
Το πρώτο άλμπουμ κυκλοφόρησε με τίτλο Dreaming Out Loud κυκλοφόρησε στις 20 Νοεμβρίου του 2007 στις ΗΠΑ και έγινε χρυσό από τη RIAA. Το άλμπουμ κυκλοφόρησε στις αρχές του 2008 σε Αυστραλία και Νέα Ζηλανδία και στους επόμενους μήνες κυκλοφόρησε σταδιακά και στις υπόλοιπες χώρες στον κόσμο. Στο άλμπουμ περιέχεται το επίσημο remix του σινγκλ "Apologize" με συμμετοχή του Timbaland, το οποίο ανέβηκε στην πρώτη θέση σε δεκάδες χώρες και ήταν για 14 μη συνεχείς εβδομάδες στην πρώτη θέση στο United World Chart και έγινε τρεις φορές πλατινένιο.
Η Αιώνια Λιακάδα ενός Καθαρού Μυαλού

Πλοκή

Ο Τζόελ και η Κλέμενταϊν γνωρίζονται στο τραίνο και παρ' όλο που είναι δύο πολύ διαφορετικές προσωπικότητες, ερωτεύονται. Στην αρχή δε συνειδητοποιούν ότι τη μέρα που συναντήθηκαν, ο Τζόελ και η Κλέμενταϊν είναι στην ουσία πρώην εραστές, που τώρα είναι χωρισμένοι, αφού ήταν δύο χρόνια μαζί. Μετά από έναν άσχημο τσακωμό, η Κλέμενταϊν πήγε σε μια κλινική στη Νέα Υόρκη όπου με μία ειδική μέθοδο θα της σβήσουν όλες τις αναμνήσεις με τον Τζόελ. Όταν ο Τζόελ το ανακάλυψε, αποφάσισε να κάνει και αυτός το ίδιο.
Το περισσότερο μέρος της ταινίας λαμβάνει χώρο στο μυαλό του Τζόελ όσο αυτός κοιμάται. Καθώς οι αναμνήσεις του διαγράφονται, βρίσκει τον εαυτό του να τις ξαναζεί. Έτσι βλέπει τις ευτυχισμένες στιγμές της σχέσης του με την Κλέμενταϊν και παλεύει να διατηρήσει έστω και τη μικρότερη ανάμνηση από τη σχέση τους. Παρ' όλες τις προσπάθειές του, οι αναμνήσεις του σιγά σιγά διαγράφονται.
Κατά τη διάρκεια διαγραφής της μνήμης του Τζόελ, οι υπάλληλοι της κλινικής έχουν ο καθένας τη δική τους ιστορία. Ο Πάτρικ, ένας τεχνικός, έχει σχέση με την Κλέμενταϊν και αντιγράφει τις κινήσεις του Τζόελ για να τη σαγηνεύσει. Η Μαίρη, η ρεσεψιονίστ, είχε σχέση με το Δόκτωρ Χάουαρντ Μιέρζβιακ, τον παντρεμένο γιατρό και διευθυντή της κλινικής. Η Μαίρη όμως δε θυμάται ότι συμφώνησε να διαγράψει τη σχέση αυτή από το μυαλό της, παρά μόνο όταν το ανακάλυψε η σύζυγος του γιατρού. Όταν η Μαίρη μαθαίνει όλη την αλήθεια, κλέβει τα αρχεία της κλινικής και τα στέλνει σε όλους τους πελάτες.
Ο Τζόελ και η Κλέμενταϊν λαμβάνουν τα αρχεία της κλινικής, λίγο μετά που ξανά γνωρίστηκαν αφού είχαν διαγράψει τις αναμνήσεις τους. Στην αρχή σοκάρονται, καθώς δε θυμούνται τίποτα. Ο Τζόελ προσπαθεί να πείσει την Κλέμενταϊν ότι μπορούν να ξαναπροσπαθήσουν, αλλά η Κλέμενταϊν φοβάται ότι θα έχουν την ίδια κατάληξη. Ο Τζόελ το δέχεται και τελικά αποφασίζουν να είναι και πάλι μαζί.

Box office

Με προϋπολογισμό 20.000.000 δολάρια, η ταινία έκανε άνοιγμα τριημέρου στην 7η θέση με 8,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 34,4 εκατομμύρια δολάρια, ενώ στον υπόλοιπο κόσμο συγκέντρωσε 37,8 εκατομμύρια δολάρια. Παγκοσμίως απέφερε 72,2 εκατομμύρια δολάρια.
ReLoad

Ιστορία του δίσκου

Το "ReLoad" ηχογραφήθηκε στο "The Plant" του Σοσαλίτο της Καλιφόρνια, με παραγωγό τον Μπομπ Ροκ. Αρχικός σκοπός του συγκροτήματος ήταν να κυκλοφορήσει το "Load" σαν διπλό άλμπουμ, αλλά προβλήματα με τον αριθμό των νέων κομματιών οδήγησαν τα μέλη των Metallica στο να εκδώσουν τα μισά τραγούδια το 1996 και να συνεχίσουν να δουλεύουν πάνω στα υπόλοιπα για μία μελλοντική κυκλοφορία.
Αυτή ήταν η τελευταία στούντιο ηχογράφηση με νέο υλικό που έκανε ο μπασίστας Τζέισον Νιούστεντ με τους Metallica, αφού αποχώρησε πριν τις ηχογραφήσεις του επόμενου τους στούντιο δίσκου, "St. Anger". Το εξώφυλλο είναι δημιουργία του Αντρές Σεράνο και είναι η εικόνα ούρων και αίματος πάνω σε πλεξιγκλάς.

Οι κριτικές για τον δίσκο ήταν μέτριες προς θετικές με το "Allmusic" να του δίνει τρία αστέρια με άριστα τα πέντε, το "Sputnik Music" 2,5 / 5, το "Metal Archives" 58%, το "Rolling Stone" 3 / 5, το "Ultimate Guitar" 7,8 / 10  και το "Metal Storm" 6,1 / 10.

Οι πωλήσεις του δίσκου ήταν μεγάλες αλλά όχι στο ίδιο επίπεδο με αυτό των προηγούμενων κυκλοφοριών του συγκροτήματος. Το "ReLoad" σκαρφάλωσε στην κορυφή του Billboard στις Ηνωμένες Πολιτείες και έχει βραβευθεί ως τετραπλά πλατινένιο. Επίσης, έφθασε στο # 1 στην Γερμανία, τη Νορβηγία, τη Νέα Ζηλανδία, την Αυστρία, την Σουηδία και την Φινλανδία, ενώ ανέβηκε στην τέταρτη θέση των βρετανικών τσαρτ.

Η περιοδεία για την προώθηση του άλμπουμ ξεκίνησε στις 22 Αυγούστου 1997 από το Άσσελτ του Βελγίου με τους Metallica να δίνουν τρεις συναυλίες με την ονομασία "Blitzkrieg '97". Ακολούθησαν έξι εμφανίσεις το Νοέμβριο του 1997 με τίτλο "Re-Load Promo Tour", για να συνεχίσουν τον Απρίλιο και τον Μάιο του 1998 στην Αυστραλία, τη Νέα Ζηλανδία, τη Νότια Κορέα και την Ιαπωνία. Η βορειοαμερικανική περιοδεία του συγκροτήματος ξεκίνησε στα τέλη Ιουνίου του 1998 και ολοκληρώθηκε στις 13 Σεπτεμβρίου μετά από 39 ζωντανές εμφανίσεις.
Κρίση της Μπιζέρτα

Ιστορικό

Η Μπιζέρτα ήταν γαλλική ναυτική βάση από το 1895 και θέατρο σκληρότατων μαχών μεταξύ Γερμανών και συμμάχων για την ανακατάληψή της το 1943. Επίσης ήταν σταθμός επιβίβασης των συμμαχικών δυνάμεων που έλαβαν μέρος το 1944 στην απόβαση στη Σικελία και την Ιταλία. Το 1961 μετατράπηκε σε πεδίο αντιπαράθεσης Γαλλίας-Τυνησίας. Την αφορμή έδωσε η απόφαση του Τυνήσιου προέδρου Χαμπίμπ Μπουργκίμπα να διατάξει τον αποκλεισμό των γαλλικών στρατιωτικών εγκαταστάσεων, ώστε να ικανοποιηθεί το αίτημά του για την εκκένωση των βάσεων από τα γαλλικά στρατεύματα. Ωστόσο, η κρίση σοβούσε από καιρό. Ενταγμένο στο ιστορικό περίγραμμα της καταρρέουσας αποικιοκρατίας και του αφυπνιζόμενου εθνικισμού στην Αφρική, το ζήτημα της Μπιζέρτα τέθηκε αμέσως μετά την ανεξαρτησία της Τυνησίας και ήταν, εκτός των άλλων, συνυφασμένο με τις διεκδικήσεις του Μπουργκίμπα επί της Σαχάρας και με το αίτημά του να μεταβληθούν τα σύνορα με την Αλγερία. Η κορύφωση ήρθε στις 19 Ιουλίου, όταν 10.000 Τυνήσιοι εθελοντές απέκλεισαν τη βάση και έστησαν οδοφράγματα σε όλες τις οδικές αρτηρίες. Την επομένη χιλιάδες διαδηλωτές διακήρυξαν μπροστά στο προεδρικό μέγαρο στην Τύνιδα την απόφασή τους να πολεμήσουν μέχρι τέλους. Η μάχη άρχισε την ίδια ημέρα και κράτησε μέχρι τις 22 Ιουλίου, οπότε γαλλικά στρατεύματα διέσπασαν τον κλοιό και εισήλθαν στη βάση, εξουδετερώνοντας τους Τυνήσιους, οι οποίοι έχασαν συνολικά 630 άνδρες. Τελικά επιβλήθηκε κατάπαυση του πυρός τόσο στην Μπιζέρτα όσο και στις παραμεθόριες περιοχές της Σαχάρας, όπου είχαν διεισδύσει Τυνήσιοι εθελοντές για να στήσουν τη σημαία της χώρας τους.
Το ζήτημα προσέλαβε στη συνέχεια διεθνείς διαστάσεις, με αλλεπάλληλες θυελλώδεις συνεδριάσεις στο Συμβούλιο Ασφαλείας του Ο.Η.Ε. και καταδίκη της Γαλλίας, η οποία, ωστόσο, επέμεινε μέχρι τέλους στη διευθέτηση της κρίσης με διμερείς διαπραγματεύσεις και όχι με διεθνή μεσολάβηση. Η εκτόνωση επήλθε το φθινόπωρο του 1961 και την 1η Οκτωβρίου οι Γάλλοι αποσύρθηκαν από την πόλη της Μπιζέρτα στη ναυτική βάση.
Μάικλ Γκρέιβς

Βιογραφία

Γεννήθηκε στην Ινδιανάπολη της Ινδιάνα. Έλαβε την αρχιτεκτονική κατάρτισή του στο πανεπιστήμιο του Σινσινάτι σε ένα συνεταιριστικό πρόγραμμα που του επέτρεψε να εργαστεί στο αρχιτεκτονικό γραφείο του Carl A. Strauss. Ως συνέταιροι ολοκλήρωσε την επίσημη εκπαίδευση της σχολής του. Έλαβε το Bachelor της επιστήμης στην αρχιτεκτονική το 1958 και στη συνέχεια φοίτησε στο  του πανεπιστημίου του Χάρβαρντ και έλαβε Master στην αρχιτεκτονική το επόμενο έτος. Μετά από την αποφοίτησή του, ο Μάικλ Γκρέιβς πήγε να εργαστεί με τον σχεδιαστή και αρχιτέκτονα Τζορτζ Νέλσον, όπου ανέπτυξε και μεγάλο ενδιαφέρον για τα τον σχεδιασμό επίπλων. Η παραμονή του Μάικλ Γκρέιβς στο γραφείο του Νέλσον ήταν σύντομη, επειδή το 1960 έλαβε την υποτροφία  "Βραβείο της Ρώμης" της αμερικανικής ακαδημίας στη Ρώμη. 
Υπό την αιγίδα της αμερικανικής ακαδημίας, ο Μάικλ Γκρέιβς πέρασε τα επόμενα δύο έτη στη Ρώμη , μελετώντας καλές τέχνες, και σχεδιάζοντας τα κτήρια και τη δομή τους. Στην ακαδημία, ο Γκρέιβς ήρθε σε επαφή όχι μόνο με τα κτήρια των μεγάλων κλασσικών αρχιτεκτόνων αλλά και τις γραφές των μεγάλων κλασσικών κριτικών και των θεωρητικών. 
Ήταν στη Ρώμη όταν ο Γκρέιβς έμαθε τελικά . Επίσης, σε όλη προηγούμενη εκπαίδευσή του, ο Γκρέιβς δεν είχε έρθει πότε σε επαφή με τη λογοτεχνία της κριτικής της αρχιτεκτονικής. Αυτή η εμπειρία στην ακαδημία είχε τεράστια επιρροή στην επόμενη ακαδημαϊκή σταδιοδρομία του καθώς και στην αρχιτεκτονική πρακτική του. Από το 1962, ο Μάικλ Γκρέιβς δίδαξε αρχιτεκτονική θεωρία στο πανεπιστήμιο Πρίνστον. Οι σειρές μαθημάτων ήταν οι σχέσεις των κτηρίων στο τοπίο, των παραδοσιακών στοιχείων της αρχιτεκτονικής, της ιδέας της μεταφοράς στην αρχιτεκτονική, της αντίθεσης μεταξύ του ανοιχτού χώρου και της παραγωγής των χώρων, και της προέλευσης των επίπλων. 
Εκτός από να διδάσκει στο Πρίνστον, ο Μάικλ Γκρέιβς ήταν επισκεπτόμενος καθηγητής στο πανεπιστήμιο του Τέξας στο Ώστιν, το πανεπιστήμιο του Χιούστον, το πανεπιστήμιο της Καλιφόρνιας στο Λος Άντζελες, το πανεπιστήμιο του Μέρυλαντ, το πανεπιστήμιο της βόρειας Καρολίνας στο Σαρλόττα, και το νέο σχολείο για την κοινωνική έρευνα στη Νέα Υόρκη. 
Ο Γκρέιβς συμμετείχε τακτικά στις κριτικές και τις επιτροπές σχεδίου για πολλά πανεπιστήμια, επαγγελματικές οργανώσεις, και δημοσιεύσεις παγκοσμίως. Επίσης έχει δημοσιεύσει διάφορα κείμενα σχετικά με την αρχιτεκτονική και το βιομηχανικό σχεδιασμό.